Twee leerders sterf toe vriend glo kar vatDie ongelukstoneel. Foto: Verskaf Twee gr. 10-leerders van die Selborne College in Oos-Londen is Saterdag in die vroeë oggendure dood, nadat die motor waarin hulle was teen ŉ hoë spoed teen ŉ boom gebots het. Ncedo Kumbaca, woordvoerder van die Oos-Kaapse departement van vervoer, het gesê die oorledenes was omstreeks 03:00 saam met ŉ vriend op pad huis toe van ŉ kuierplek af. Die vriend, na bewering 14 jaar oud, het glo sy ouers se motor sonder hul toestemming gevat. Die ongelukstoneel. Foto: Verskaf “Toe die ouers bel om te hoor waar die seuns is nadat hulle by die huis gekom het en gevind het die motor is weg, het die seuns glo gesê hulle is tuis. Die ouers het gesê dit is onmoontlik, aangesien hulle tuis is waarna die seuns glo huis toe gejaag het.” Volgens Kumbaca is een van die passasiers op slag dood, terwyl die ander passasier later oorlede is. Die bestuurder het die ongeluk oorleef. Selborne College het Maandag in ŉ verklaring die twee oorledenes as Avuyile Ngqele en Sihlumile Bandile geïdentifiseer. Andrew Dewar, die skoolhoof, het sy medelye teenoor die seuns se families uitgespreek en die publiek bedank vir die boodskappe van medelye wat ontvang is. ŉ Gedenkdiens vir Ngqele en Bandile sal Saterdag in die skoolsaal gehou word.